

Beskrivelse af læringsaktivitet

	Titel på e-læringsaktivitet 
At læse matematik

	Uddannelse: EUX Teknisk 

	Læringsaktiviteten foregår på: 
GF1/GF2


	Hvilke fag indgår: Matematik

	Tema: 
Faglig læsning
Fagord og før-faglige ord
Symbolliste
	Varighed: 
Ca. 4 lektioner

	Beskrivelse til eleverne: 

I dette forløb skal du træne faglig læsning, idet faglig læsning af matematiske tekster adskiller sig meget fra at læse de fleste andre tekster. Forløbet er placeret i årets begyndelse, for at du kommer godt fra start og tilegner dig gode studievaner fra første dag. Du skal styrkes i at finde rundt i din matematikbog, for i den kan du finde de fleste svar på, hvordan du løser de opgaver, du bliver stillet.
For at blive god til at læse fagtekster kræver det opmærksomhed på de fagord og begreber, matematikken anvender, men også det særlige sprog matematikken formulerer sig i. Derfor skal du i OneNote lave din egen fagords- og begrebsliste. 
Hvis du er sikker i de forskellige symboler, du møder i en matematiktekst, vil din selvstændige løsning af opgaver også blive lettere. Derfor skal vi også arbejde med matematiske symboler i dette forløb.
Først arbejder vi altså med forskellige enkeltstrategier i det at læse en matematiktekst, og til sidst slutter vi af med at sætte disse dele sammen til en helhed. Du skal gennem en screencast vise og forklare, hvordan du læser en matematiktekst, hvad du gør, hvis du går i stå, og hvordan du kommer videre.

Til hjælp får du:
- grundig indføring i metoden gennem oplæg og øvelser
- en symbolliste
- en læseguide
- oprettet en OneNote (eller tilsvarende program) med dine egne forklaringer af fagord.


	
	Læringsmål:
· Du skal udvikle en matematikfaglig læsestrategi 
· Du skal trænes i at lægge mærke til sammenhænge i teoristoffet
· Du skal indse, der er en sammenhæng mellem stillede opgaver og matematikteksten. 

	
	Indhold:
Der anvendes tekster om Algebra og ligninger til at træne og bevidstgøre eleverne om forskellige strategier.

	Principper: 
I dette forløb vægter vi det kollaborative samarbejde gennem makkerpar og smågrupper, der sammen arbejder med “knække koden” til at læse og forstå matematik gennem en række elevaktiverende øvelser og metoder.
Metoder:
Eleverne arbejder konkret med følgende aktiviteter:
· Eleverne arbejder individuelt med at lære deres matematikbog at kende. Både den fysiske og den digitale udgave
· Eleverne arbejder med fagord, matematiske begreber og før-faglige ord i matematiktekster 
· Eleverne træner deres symbolkendskab 
· Eleverne læser matematiktekster i makkerpar og grupper. Denne aktivitet munder ud i en individuel opgave, der afleveres som screencast, hvor eleven viser, hvordan denne arbejder med en matematiktekst. 
Lærerrollen
Underviseren instruerer i første omgang i metoden, strategien, faglig læsning osv. Herefter overgår underviseren til vejleder, når eleverne udfører div. øvelser i forløbet.
Differentieringen vil hovedsageligt udmøntes gennem mere/mindre tid og guidning hos den enkelte.

Elevrollen 
Eleverne arbejder i størstedelen af forløbet sammen i makkerpar om forskellige øvelser. Forløbet sluttes af med en individuel opgave, som viser, hvordan den enkelte elev arbejder med at læse matematiktekster. 

Organisering 
Klasseundervisning, makkerpar og grupper.
Klasselokalet og ved tavler forskellige steder.
Der anvendes matematikbøger i fysisk og digital form, computere, OneNote eller tilsvarende og screencast (evt. Quizlet).


	
	Plan for forløbet:
1. fase: 
- Lærergennemgang og instruktion.
2. fase: 
- Eleverne udfører øvelser i at finde forskellige oplysninger i matematikbogen (fysisk og digital)
- Eleverne arbejder med fagord, begreber og før-faglige ord (fra hverdagssprog til fagsprog)
- Eleverne arbejder med symboler i matematik.
3. fase: 
- Eleverne arbejder med at læse matematiktekster og optager en screencast med deres individuelle strategier (Lektie/aflevering).
4. fase:
- Evaluering.

	
	Feedback og evaluering:
Den løbende evaluering og feedback vil foregå, mens læreren har vejlederrollen og går rundt mellem eleverne i deres makkerpar. I makkerparrene er der indbygget peerfeedback.
Som opsamling afleverer eleverne deres screencast, som bliver evalueret af læreren. 
Denne screencast giver læreren mulighed for at give differentieret feedforward om den enkelte elevs udvikling af matematikfaglige læsestrategier og bevidsthed om matematiske sammenhænge.

Grundlag og kriterier for evaluering:
· Fagordslisten i OneNote
· Anvendelse af korrekte fagord og begreber i undervisningen
· Screencast om at læse matematiktekster
· Elevernes selvstændighed i at løse matematikopgaver.

	Dato: 
	Beskrevet af: Jette Østergård og Gert Sørensen	

